Depiro komplew jisfidaw lil Hibernians għall-ewwel post tal-klassifika u kisbu s-sitt rebħa tal-kampjonat meta għelbu lil Caffè Moak Luxol 48-46. Iż-żewġ timjiet kellhom biss players lokali hekk kif Luxol itterminaw il-kuntratt ta' Jennifer Oramas li sofriet injury serja lejn tmiem is-sena li għaddiet fil-waqt li għal Depiro Hannah Johnson kienet indisposta. Depio kellhom nieqsa wkoll players bħal Monique Caruana u Nicole Hili fil-waqt li Sharon Vella kienet nieqsa għal Luxol. Il-partita kellha bidu kwiet u kienu Luxol li ħadu l-ewwel vantaġġ wara baskets minn Antoinette Borg u Josephine Diaby. Depiro wieġbu bi trippla ta' Nicole Agius bil-Luxol jirrispondu bil-punti ta' Anna Fenech Pace u trippla ta' Sarah Pace. L-aħħar punti tas-sessjoni ġew minn Danika Galea u Agius għal Depiro però kienu Luxol li kienu fuq quddiem 14-11. It-tieni taqsima però kienet waħda ferm negattiva għall-vjola fejn fiha rnexxielhom jagħmlu biss basket wieħed minn Pace. Depiro minn naħa tagħhom fetħu bil-punti ta' Claire Ciantar u sal-basket ta' Pace kienu 19-14 minn fuq. Huma komplew bi trippla ta' Leanne Duncan u l-punti ta' Galea u Ciantar u daħlu jistrieħu 27-16 minn fuq. Ir-rabja ta' Santino Coppa fl-intervall dehret li ma kienetx effettiva hekk kif Depiro bdew bl-ewwel seba' punti tat-tielet perjodu fosthom trippla ta' Ciantar għal vantaġġ ta' 18-il punt 34-16. Finalment kient Diaby li għamlet l-ewwel punti ta' Luxol flimkien ma' trippla ta' Borg u bil-mod Luxol bdew inaqqsu d-distakk mill-avversarji li però baqa' ta' 12 -il punt fi tmiem is-sessjoni 28-40. Fil-bidu tal-aħħar sessjoni, kien hemm mument tajjeb għal Luxol li bdew b'run ta' 12-2 fosthom żewġ trippli ta' Pace li rawhom jaslu sa' basket 'l bogħod 40-42. Punti ta' Julia Xerri taw xi ftit tan-nifs lil Depiro però Luxol kellhom iċ-ċans li jippareġjaw il-partita wara azzjoni ta' basket u foul fuq Pace li però falliet il-free-throw u mill-attakk suċċessiv Xerri għamlet free-throw minn tnejn biex Depiro ħarġu rebbieħa 48-46. Referees: Zvezdan Dobrosaviljevic, Iounut Ciurariu, Vladimir Nikolic Starlites Naxxar bdew is-sena l-ġdida kif temmew l-2021 meta kisbu t-tieni rebħa konsekuttiva u għelbu lil leaders Hibernians 69-49 biex issa l-Pawlisti inlaħqu minn Depiro u Starlites laħqu lil Luxol. Dinkienet it-tielet telfa konsekuttiva għal Hibernians li ħassew ferm in-nuqqas ta' Ashleigh Van Vliet li kienet nieqsa fit-tlett partiti u tilfu wkoll lil Marie Buhagiar b'injury fit-tul u matul il-partita tilfu wkoll lil Sam Brincat. Huma kellhom lura wara nuqqas ta' xi staġuni lil Elena Cassar fil-waqt li Starlites introduċew lill-player Amerikana Amelia Simmons li fil-passat lagħbet f'pajjiżna kemm mal-Athleta kif ukoll mal-istess Hibs. Starlites fetħu l-partita b'run ta' 11-4 bi trippla ta' Steffi De Martino u l-punti ta' Mikela Riolo, Christina Curmi u Simmons. Għal xi ħin iż-żewġ timijiet irrispondew lil xulxin, b’Kenyotta Jenkins tagħmel il-punti għal Hibs flimkien ma’ Ylenia Bonett u Jasmine Abela. Starlites komplew bi trippla ta’ Riolo u temmew l-ewwel sessjoni 23-14 minn fuq. Fit-tieni perjodu, Hibs fetħu bil-punti ta’ Joselle Borg Cardona bi Starlites jirrispondu permezz ta’ Simmons u trippli minn Andie Saliba u De Martino. Hibs sabu diffikulta biex jagħmlu l-punti u Starlites daħlu jistrieħu 39-22 minn fuq. Fit-tielet sessjoni Starlites kabbru l-vantaġġ wara punti ta’ Simmons però hawn Hibs kellhom l-aħjar mument tagħhom fil-partita meta għamlu run ta’ 16-2 bi trippli minn Brincat, Abela u Kirsty Caruana flimkien ma’ Jenkins u naqqsu d-distakk għal sitt punti 38-44. Starlites irkupraw u għalqu t-taqsima bi trippla ta’ Riolo għal skor ta’ 49-41. Fl-aħħar perjodu, Starlites reġgħu fetħu tajjeb meta għamlu run oħra ta’ 11-2 b’żewġ trippli ta’ De Martino biex reġgħu ħadu vantaġġ b’figuri doppji 60-43. Hibs kienu demoraliżżati u ma setgħux jerġgħu jirkupraw biex Starlites għalqu l-logħba bi trippla oħra ta Riolo għal skor finali ta’ 69-49.